Meddelelse om indledning af en beskyttelsesundersøgelse i henhold til Rådets forordning (EF) nr. 3285/94 og (EF) nr. 519/94 vedrørende importen af opdrættede havlaks

(2004/C 58/04)

1. ANMODNING

Kommissionen har modtaget anmodninger fra myndighederne i Det Forenede Kongerige og Irland om indledning af en beskyttelsesundersøgelse på grundlag af artikel 2 i Rådets forordning (EF) nr. 3285/94(1) og (EF) nr. 519/94(2). I deres anmodninger har Det Forenede Kongerige og Irland underrettet Kommissionen om, at udviklingen i importen af opdrættede atlanterhavslaks, uanset om de fremtræder som fileter, ferske, kølede eller frosne eller ej, synes at kræve beskyttelsesforanstaltninger og har fremlagt bevis herfor på grundlag af de kriterier, der er fastsat i artikel 10 i forordning (EF) nr. 3285/94 og artikel 8 i forordning (EF) nr. 519/94.

Kommissionen har analyseret hvorvidt betingelserne for at åbne en beskyttelsesundersøgelse efter Rådets forordning (EF) nr. 3285/94 og nr. 519/94 er opfyldt.

2. DEN PÅGÆLDENDE VARE

Den pågældende vare er opdrættede havlaks, også som filet, fersk, kølet eller frosset ("den pågældende vare").

Den pågældende vare tariferes i øjeblikket under KN-kode ex 0302 12 00, ex 0303 11 00, ex 0303 19 00, ex 0303 22 00, ex 0304 10 13 og ex 0304 20 13. Disse koder angives kun til orientering.

3. STIGNING I IMPORTEN OG SKADE

Det Forenede Kongerige og Irland har fremlagt bevis for, at importen til Fællesskabet af den pågældende vare er stærkt stigende både i absolutte tal og i forhold til produktionen og forbruget i Fællesskabet, og at importen er steget fra omkring 238000 tons i de første 9 måneder af 2002 til omkring 273000 tons i de første 9 måneder af 2003, svarende til en stigning på 14,7 %.

Det blev hævdet, at den pågældende importerede vares store mængde og lave priser blandt andet har haft negative følger for priserne på tilsvarende og direkte konkurrerende varer i Fællesskabet og for fællesskabsproducenternes markedsandel, salgsmængde og priser(3), hvilket har ført til skade for producenterne i Fællesskabet.

4. PROCEDURE

Efter bestemmelserne i artikel 6 i forordning (EF) nr. 3285/94 og artikel 5 i forordning (EF) nr. 519/94 har Kommissionen konsulteret de rådgivende udvalg, der er nedsat i henhold til artikel 4 i henholdsvis forordning (EF) nr. 3285/94 og (EF) nr. 519/94. Det står efter denne konsultation klart for Kommissionen, at der foreligger tilstrækkelige beviser til at begrunde indledningen af en procedure, og Kommissionen indleder en undersøgelse i henhold til artikel 6 i forordning (EF) nr. 3285/94 og artikel 5 i forordning (EF) nr. 519/94.

4.1. Undersøgelsens omfang

Undersøgelsen vil afgøre, om beskyttelsesforanstaltninger er berettigede i henhold til Rådets forordning (EF) nr. 3285/94 og (EF) nr. 519/94. Mere specifikt vil undersøgelsen afgøre, om den pågældende vare som følge af en uforudset udvikling importeres til Fællesskabet i så væsentligt øgede mængder og/eller på vilkår eller betingelser, der forvolder eller truer med at forvolde alvorlig skade for producenterne i Fællesskabet.

a) Spørgeskemaer

For at indhente de oplysninger, den anser for nødvendige for undersøgelsen, vil Kommissionen sende spørgeskemaer til de kendte producenter af tilsvarende eller direkte konkurrerende varer i Fællesskabet og til alle sammenslutninger af sådanne producenter i Fællesskabet, til de kendte eksportører/producenter udenfor Fællesskabet og importører af den pågældende vare til Fællesskabet og til alle kendte sammenslutninger af sådanne eksportører/producenter og sådanne importører af den pågældende vare.

Under alle omstændigheder bør alle parter straks og senest inden for den frist, der er fastsat i denne meddelelses punkt 5 a), kontakte Kommissionen på telefax og om nødvendigt anmode om et spørgeskema.

b) Indsamling af oplysninger og afholdelse af høringer

Alle interesserede parter opfordres til at give udtryk for deres mening, afgive oplysninger og fremlægge dokumentation herfor. Disse oplysninger og dokumentation herfor skal være Kommissionen i hænde inden for den frist, der er fastsat i denne meddelelses punkt 5 b).

Endvidere vil Kommissionen høre interesserede parter, der fremsætter en anmodning herom, hvoraf det fremgår, at de sandsynligvis vil blive berørt af resultatet af undersøgelsen, og at der er særlige grunde til, at de bør høres. En sådan anmodning skal fremsættes inden for den frist, der er fastsat i denne meddelelses punkt 5 c).

4.2. Procedure for vurderingen af Fællesskabets interesser

Hvis det konstateres, at den pågældende vare importeres til Fællesskabet i så væsentligt øgede mængder og/eller på vilkår eller betingelser, der forvolder eller truer med at forvolde alvorlig skade for producenterne i Fællesskabet, at det er berettiget at træffe beskyttelsesforanstaltninger, skal en beslutning om, hvorvidt Fællesskabets interesser kræver et indgreb, baseres på en helhedsvurdering af alle de involverede interesser, herunder fællesskabsproducenternes, brugernes og forbrugernes interesser.

For at give Kommissionen mulighed for at tage hensyn til alle synspunkter og oplysninger og derved tilvejebringe et forsvarligt grundlag for dens beslutning om, hvorvidt en indførelse af foranstaltninger er i Fællesskabets interesse, kan fællesskabsproducenterne, importørerne, deres repræsentative sammenslutninger, repræsentative brugere og repræsentative forbrugerorganisationer, der kan godtgøre, at der er en objektiv forbindelse mellem deres aktiviteter og den pågældende vare, give sig til kende og afgive oplysninger til Kommissionen inden for de frister, der er fastsat i denne meddelelses punkt 5 c). De parter, der giver sig til kende inden for fristen i denne meddelelses punkt 5 c), kan også anmode om at blive hørt mundtligt med begrundelse herfor. Det skal bemærkes, at der kun vil blive taget hensyn til oplysninger, hvis de på indgivelsestidspunktet støttes med faktuelle oplysninger.

5. FRISTER

a) Spørgeskemaer

Interesserede parter bør anmode om et spørgeskema så hurtigt som muligt og senest 10 dage efter offentliggørelsen af denne meddelelse i Den Europæiske Unions Tidende.

b) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 21 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Opmærksomheden henledes på, at udøvelsen af de fleste proceduremæssige rettigheder, der er fastsat i Rådets forordning (EF) nr. 3285/94 og Rådets forordning (EF) nr. 519/94, afhænger af, at parterne giver sig til kende inden for ovennævnte frist.

c) Høringer

I medfør af artikel 6, stk. 4, i Rådets forordning (EF) nr. 3285/94 og artikel 5, stk. 4, i Rådets forordning (EF) nr. 519/94 kan alle interesserede parter også anmode om at blive hørt af Kommissionen inden for 21 dage efter offentliggørelsen af denne meddelelse i Den Europæiske Unions Tidende.

6. SKRIFTLIGE BEMÆRKNINGER, BESVARELSER AF SPØRGESKEMAER OG KORRESPONDANCE

Alle relevante oplysninger skal meddeles Kommissionen. Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

Kontor J-79 5/16

B - 1049 Bruxelles Fax (32-2) 295 65 05 Telex: COMEU B 21877

7. MANGLENDE SAMARBEJDSVILJE

Hvis der ikke afgives oplysninger inden for fristerne, eller der lægges væsentlige hindringer i vejen for undersøgelsen, kan der træffes positive eller negative afgørelser på grundlag af de foreliggende faktiske oplysninger.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

8. TIDSFRIST FOR UNDERSØGELSEN

I overensstemmelse med artikel 7 i forordning (EF) nr. 3285/94 og artikel 6 i forordning (EF) nr. 519/94 skal undersøgelsen om muligt afsluttes senest 9 måneder efter offentliggørelsen af denne meddelelse i Den Europæiske Unions Tidende.

Under særlige omstændigheder kan undersøgelsen forlænges med højst to måneder. Hvis fristen forlænges, offentliggør Kommissionen en meddelelse i Den Europæiske Unions Tidende om, hvor meget fristen er forlænget og en kortfattet begrundelse herfor.

(1) EFT L 349 af 31.12.1994, s. 53.

(2) EFT L 67 af 10.3.1994, s. 67.

(3) "Fællesskabsproducenterne" omfatter "fællesskabsproducenter" som defineret i artikel 5, stk. 3, litra c), i Rådets forordning (EF) nr. 3285/94 og "fællesskabsproducenter af tilsvarende eller direkte konkurrerende varer" som omhandlet i artikel 15, stk. 1, i Rådets forordning (EF) nr. 519/94.